Jelaskan Sajarah dari Reresik Désa Tunggul Wulung dalam bahasa jawa

Raden Tunggul utawi Ki Ageng Tunggul Wulung menika putra Raden Sumirat utawi Bhre Pandanalas, inggih menika bojonipun Bhre Singopuro lan Bhre Kahuripan. Panjenenganipun miyos nalika Prabu Brawijaya III jumeneng nata. Nalika taun 1466-1468, Bhre Pandanalas jumeneng nata mandhegani Majapait kanthi jejuluk Prabu Brawijaya IV. Nalika taun 1468-1478, Bhre Kertabumi dados ratu ing Majapait. Bhre Kertabumi menika jejuluk Prabu Brawijaya V. Panjenenganipun putra Prabu Rajasa Wardhana utawi Prabu Barawijaya II.

Nalika Majapait sirna, Ki Ageng Tunggul Wulung kang asmanipun Senapati Sabdajati Among Raga menika medal saking Majapait amargi mboten purun dados Islam. Ki Ageng Tunggul Wulung kaliyan estri, putra, uga para pandherekipun medal saking Majapit tumuju ing kilen. Tujuwanipun supados saget tebih saking para prajurit Demak.

Nalika lumaku tumuju kilen, Ki Ageng Tunggul Wulung dumugi ing Dhusun Diro, Sendang Agung, Sleman, sakmenika. Ki Ageng Tunggul Wulung banjur damel pesanggarahan kagem kaluwarganipun. Ing dhusun Diro menika wonten kalih tinggalan Ki Ageng Tunggul Wulung. Sepindhah, Sendang Beji kang taksih dados setunggal kaliyan pesanggarahan. Kaping pindho, inggih menika cungkup. Cungkup menika sanes makam, nanging papan tapa Eyang Ismaya. Ing papan menika ugi wonten arca lembu kang asmanipun Sapi Gumirang. Sapi Gumirang menika miturut masyarakat Jawi narik grobagipun Dewi Sri kang kadangkala medhun ing jagat weneh kabegjan lan karaharjan tumrap para tani.

Ki Ageng Tunggul Wulung uga nggadhahi kalih batur kang asma Mbah Kelir lan Mbah Nanggul. Mbah Kelir menika dados asal-usul lan leluhur Dhusun Keliran lan Mbah Nanggul dados leluhur ing Dhusun Nanggulan. Mbah Kelir lan Mbah Nanggul disareaken wonten ing dhusunipun kiyambak-kiyambak lan dados pepundhen. Kalih dhusun menika kalebet ing désa Sendang Agung, Minggir, Sleman.

Ki Ageng Tunggul Wulung banjur mlampah tumuju kilen ajeng tapa. Papan menika dados Dhusun Dukuhan XIII, Sendang Agung, Minggir, Sléman. Ing ngandhap wit Timoho kang tuwuh ing pinggir Lepen Praga menika nyuwun pitedah saking Gusti Kang Maha Kuwaos. Sabanjuripun, Ki Ageng Tunggul Wulung kaliyan kaluwarga, pendherek, lan ingon-ingonipun moksa.

Dumugi sakmenika, dinten Jemuwah Pon dipitadosi dados dinten nalika Ki Ageng Tunggul Wulung moksa. Wonten kalih dalem ing situs Ki Ageng Tunggul Wulung. Dalem kaping sepindhah menika dados petilasan Ki Ageng Tunggul wulung lan dalem kaping kalih menika gadhahipun Nyai Dakinah, abdi kang ditresnani dening Ki Ageng Tunggul Wulung.

Ki Ageng Tunggul Wulung paring pitedah menawi saben Jemuwah Pon sesarengan kaliyan rerendhengan nalika panen ugi diwontenaken Reresik Desa utawi merti desa. Para warga taksih ngawontenaken upacara menika dumugi sakmenika. Ing upacara menika diwontenaken kagunan tayub lan ringgit kulit. Lakon ringgit menika Mikukuhan lan Sri Mulih/Boyong.